క్రిస్ కొల్లూరి

క్రిస్ కొల్లూరి (జననం c. 1969) గేట్‌వే డెవలప్‌మెంట్ కమిషన్ చీఫ్ ఎగ్జిక్యూటివ్ ఆఫీసర్ (CEO). ఇది న్యూయార్క్ అండ్ న్యూజెర్సీ పోర్ట్ అథారిటీ ఆధ్వర్యంలో ఏర్పడిన ఏజెన్సీ. దీన్ని 2022 జూన్ - 2024 జూలై ల మధ్య US రాష్ట్రాలైన న్యూయార్క్, న్యూజెర్సీలను కలుపుతూ హడ్సన్ నది కింద కొత్త రైల్‌రోడ్ సొరంగం నిర్మించడానికి ఏర్పాటు చేసారు. కొల్లూరి గతంలో న్యూజెర్సీ స్కూల్స్ డెవలప్‌మెంట్ అథారిటీ అధిపతిగా పనిచేశాడు. 2008 డిసెంబరు 1 న స్కాట్ వీనర్ స్థానంలో పదవీ బాధ్యతలు స్వీకరించాడు. ఆయన గతంలో న్యూజెర్సీ డిపార్ట్‌మెంట్ ఆఫ్ ట్రాన్స్‌పోర్టేషన్ (NJDOT) కమిషనర్‌గా పనిచేశాడు. 2006 మార్చి 13 న ప్రమాణ స్వీకారం చేశారు. ఆయన 2006 డిసెంబరు 28 న తాత్కాలిక గవర్నర్‌గా ఒక రోజు పనిచేసాడు. 2024 డిసెంబరులో కొల్లూరి, న్యూజెర్సీలోని అతిపెద్ద మాస్ ట్రాన్సిట్ ఏజెన్సీ అయిన NJ ట్రాన్సిట్‌కు తాత్కాలిక అధ్యక్షుడిగా, CEOగా నియమితుడయ్యాడు. 2026 జనవరిలో ముగిసే గవర్నర్ ఫిల్ మర్ఫీ పదవీకాలం వరకు ఆయన సేవలందించాడు.

దీనికి ముందు, కొల్లూరి మార్ల్టన్‌లోని పార్కర్ మెక్‌కే వద్ద న్యాయవాదిగా పునరాభివృద్ధి, రవాణా చట్టంలో స్పెషలైజేషను చేసాడు.

కొల్లూరి న్యూజెర్సీ రవాణా కమిషనర్ జాక్ లెటియర్‌కు చీఫ్ ఆఫ్ స్టాఫ్‌గా పనిచేసాడు. ఈ హోదాలో, ఆయన కమిషనర్‌కు కౌన్సెలర్‌గా పనిచేశాడు. ఆ శాఖ యొక్క శాసన, నియంత్రణ విధానాలు, కమ్యూనికేషన్ వ్యూహాల అభివృద్ధినీ, అమలునూ పర్యవేక్షించాడు.

రాష్ట్ర ప్రభుత్వంలో పనిచేయడానికి ముందు కొల్లూరి, కాంగ్రెస్ కార్యాలయాల్లో వివిధ ఉన్నత పదవులను నిర్వహించాడు. ఇటీవల ఆయన హౌస్ డెమోక్రటిక్ లీడర్ రిచర్డ్ ఎ. గెఫార్డ్ట్‌కు సీనియర్ పాలసీ సలహాదారుగా పనిచేశాడు. కాంగ్రెస్ ఫ్రెష్‌మన్ సభ్యులకు దీర్ఘకాలిక వ్యూహాత్మక చొరవలను రూపొందించడానికీ, అమలు చేయడానికీ సహాయపడటానికి స్థాపించబడిన సభ్యుల మద్దతు కార్యక్రమానికి నాయకత్వం వహించాడు. 1998 ప్రారంభంలో, భారతదేశ, భారతీయ-అమెరికన్ వ్యవహారాలపై కాంగ్రెస్ సభ్యుడు గెఫార్డ్ట్‌కు ప్రత్యేక సలహాదారుగా కొల్లూరిని నియమించారు.

కాంగ్రెస్ సభ్యుడు గెఫార్డ్ట్ వద్ద పనిచేయడానికి ముందు కొల్లూరి, కాంగ్రెస్ సభ్యుడు రాబర్ట్ ఇ. ఆండ్రూస్ లెజిస్లేటివ్ డైరెక్టర్‌గా, ఆసియా పసిఫిక్‌పై అంతర్జాతీయ సంబంధాల ఉపసంఘంలో అతని ప్రధాన సిబ్బందిగా పనిచేశాడు.

కొల్లూరి రట్జర్స్ విశ్వవిద్యాలయం నుండి మేనేజ్‌మెంట్, మార్కెటింగ్‌లో బ్యాచిలర్ ఆఫ్ సైన్స్ డిగ్రీ, జాన్స్ హాప్కిన్స్ విశ్వవిద్యాలయం నుండి ఇంటర్నేషనల్ బిజినెస్‌లో మాస్టర్స్ డిగ్రీ, జార్జ్‌టౌన్ విశ్వవిద్యాలయం నుండి జెడి డిగ్రీ పొందారు. అతను తన భార్య, ఇద్దరు కుమార్తెలతో వెస్ట్ విండ్సర్ టౌన్‌షిప్‌లో నివసిస్తున్నాడు.

2006 డిసెంబరు 28 న, న్యూజెర్సీ గవర్నర్ జాన్ కోర్జిన్, సెనేట్ అధ్యక్షుడు, అసెంబ్లీ స్పీకరు, అటార్నీ జనరల్ అందరూ రాష్ట్రం వెలుపల ఉన్న సమయంలో, కొల్లూరి తాత్కాలిక గవర్నర్‌గా పనిచేశాడు. ఆ సమయంలో రాష్ట్ర చట్టం ప్రకారం, గవర్నర్ రాష్ట్రంలో లేనప్పుడల్లా తాత్కాలిక గవర్నర్‌ను నియమించాల్సి వచ్చింది. 2006 రాజ్యాంగ సవరణ తరువాత, న్యూజెర్సీకి వారసత్వ వరుసలో రెండవ స్థానంలో లెఫ్టినెంట్ గవర్నర్ ఉన్నారు.  ఈ పదవిని మొదట 2009 నవంబరులో క్రిస్ క్రిస్టీతో ఎన్నికైన కిమ్ గ్వాడాగ్నో భర్తీ చేశాడు.

 ఇవి కూడా చూడండి 

 న్యూజెర్సీలో భారతీయ అమెరికన్లు
 న్యూజెర్సీ విద్యా శాఖ

 మూలాలు 

వర్గం:జీవిస్తున్న ప్రజలు
వర్గం:1969 జననాలు